[pic] | EVROPSKA KOMISIJA |

Bruselj, 9.3.2010

COM(2010)87 konč.

2008/0198 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju uredbe Evropskega parlamenta in Sveta o določitvi obveznosti gospodarskih subjektov, ki dajejo na trg les in lesne proizvode

2008/0198 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju uredbe Evropskega parlamenta in Sveta o določitvi obveznosti gospodarskih subjektov, ki dajejo na trg les in lesne proizvode

OZADJE

Datum posredovanja predloga Evropskemu parlamentu in Svetu (dokument COM(2008) 644 – 2008/0198(COD)): | 17. oktober 2008 |

Datum mnenja Evropskega ekonomsko-socialnega odbora: | 1. oktober 2009 |

Datum mnenja Odbora regij: | ni mnenja |

Datum mnenja Evropskega parlamenta, prva obravnava: | 22. april 2009 |

Datum predložitve spremenjenega predloga: | […]. |

Datum sprejetja stališča Sveta: | 1. marec 2010 |

CILJ PREDLOGA KOMISIJE

Cilj uredbe je čim bolj zmanjšati tveganje dajanja nezakonito posekanega lesa na trg EU. Temelji na načelu potrebne skrbnosti pregleda, ki ga morajo spoštovati gospodarski subjekti, ko prvič dajejo na trg EU les in lesne proizvode.

OPOMBE K STALIŠČU SVETA

Splošne opombe

Evropski parlament je sprejel svoje stališče na prvi obravnavi 22. aprila 2009. Komisija je v celoti, delno ali načeloma sprejela 37 od 75 sprememb, ki jih je Evropski parlament sprejel na prvi obravnavi in za katere je menila, da bodo pojasnile ali izboljšale predlog Komisije ter da so skladne z njegovim splošnim ciljem.

Svet je 1. marca 2010 s kvalificirano večino v prvi obravnavi prejel svoje stališče. Sedemnajst sprememb Evropskega parlamenta je Svet upošteval pri svojem stališču.

Komisija je zavrnila tiste spremembe, ki bi spremenile splošni pristop in načela predloga in/ali povečale breme ter presegle, kar je potrebno za uresničitev cilja uredbe. Zavrnjene so bile na primer spremembe, ki so uvajale prepoved dajanja na trg nezakonito posekanega lesa in lesnih proizvodov, določbe o razširitvi področja uporabe uredbe, da bi zajemalo vse gospodarske subjekte v dobavni verigi lesa, in povezane določbe o sledljivosti in spremembah, ki so uvajale zahteve glede označevanja.

Komisija meni, da stališče Sveta ne spreminja pristopa ali ciljev predloga, zato ga podpira v sedanji obliki.

Podrobne pripombe

Spremembe Parlamenta, ki jih je Komisija sprejela in so v celoti, delno ali načelno vključene v stališče Sveta

Spremembe 22 , 29 , 47 in 72 , ki predvidevajo, da bi morali posebno pozornost nameniti vplivu uredbe na mala in srednje velika podjetja, so bile načeloma sprejete in so vključene v besedilo zadevnih členov, ki zdaj določajo, da je treba pri revizijah uredbe zlasti upoštevati upravne posledice za mala in srednje velika podjetja. Nadalje tudi določajo, da delegirani akti ne bi smeli povzročiti neproporcionalnega bremena za gospodarske subjekte. Komisija je sprejela izjavo (v prilogi), s katero se je zavzela, da bo gospodarskim subjektom omogočila lažje izpolnjevanje zahtev te uredbe, pri čemer bo zlasti upoštevala položaj malih in srednje velikih podjetij/gospodarskih subjektov. Sprememba 44 , s katero se predlaga, da se dodajo določene vrste informacij, je bila delno sprejeta in besedilo člena glede sistema potrebne skrbnosti je bilo ustrezno spremenjeno. Sprememba 51 v zvezi z vključitvijo klavzule o navzkrižju interesov v zahteve glede nadzornih organizacij je bila sprejeta. Sprememba 64 , ki natančno določa, v kakšni obliki bodo javnosti na voljo informacije, ki zajemajo seznam pristojnih organov, odgovornih za izvajanje uredbe, je bila sprejeta.

Spremembe Parlamenta, ki jih je Komisija zavrnila in so v celoti, delno ali načelno vključene v stališče Sveta

Spremembi 21 in 32 zadevata področje uporabe uredbe in določata, da les in lesni proizvodi, za katere veljajo obvezna trajnostna merila, ne smejo biti izvzeti iz področja njene uporabe. Predlog Komisije je vseboval izvzetje za takšne proizvode in Komisija teh sprememb ni sprejela, saj je menila, da niso skladne s politiko EU na področju obnovljive energije. Svet je o tej zadevi zavzel podobno stališče kot Parlament. Komisija lahko zdaj sprejme to spremembo z upoštevanjem splošnega stališča Sveta, zlasti glede določanja meril tveganja. Spremembo 38 glede opredelitve veljavne zakonodaje je Komisija zavrnila, saj je bil predlagan zelo širok obseg zakonodaje, ki naj bi se upoštevala. Delno pa jo je sprejel Svet, s čimer se je razširila opredelitev iz predloga Komisija. Komisija se lahko strinja s to manj obsežno spremembo. Spremembe 51–56 o priznanju nadzornih organizacij s strani Komisije, so bile delno sprejete. Komisija je zavrnila te spremembe, ker naj ne bi bile skladne z načelom subsidiarnosti. Komisija se lahko strinja, da je primerno, da prizna nadzorne organizacije, če te nameravajo izvajati svoje dejavnosti v več kot eni državi članici. Sprememba 61 je bila delno sprejeta: informacije o pregledih morajo biti na voljo, medtem ko je predlog Komisije predvideval, da se da javnosti na voljo le povzetek shranjenih podatkov.

Spremembe Parlamenta, ki jih je Komisija v celoti, delno ali načelno sprejela, vendar niso vključene v stališče Sveta

Številne spremembe, ki so večinoma zadevale uvodne izjave, je Komisija načeloma sprejela. Te so zadevale gozdno okolje, biotsko raznovrstnost, gozdne ekosisteme in trajnostno upravljanje z gozdovi (spremembe 1–8, 9–11 in 14) in niso bile vključene v stališče Sveta, ki je menil, da so nepotrebne.

Spremembe Parlamenta, ki sta jih zavrnila Komisija in Svet ter niso bile vključene v stališče Sveta

Sprememb Parlamenta, ki se občutno razlikujejo od prvotne zamisli, na kateri temelji predlog Komisije, Komisija ni sprejela in niso bile vključene v stališče Sveta. Te spremembe zadevajo predvsem naslednja vprašanja: uvedbo prepovedi dajanja na trg nezakonito posekanega lesa in lesnih proizvodov (spremembi 42 in 43 ); razširitev področja uporabe predloga, tako da bi zajemal vse gospodarske subjekte v dobavni verigi in ne le tiste, ki prvič dajejo na trg les in lesne proizvode (spremembe 15 , 31 in 33–35 ), in s tem povezan pojem sledljivosti (sprememba 41 ); vključitev zahteve po označevanju izvora lesnih proizvodov (spremembi 20 in 50 ); zahteve glede nadzornih organizacij (večina sprememb 51 – 53 ).

Spremembe predloga, ki jih je uvedel Svet

Svet je predlagal naslednje glavne spremembe predloga Komisije:

Opredelitev pojma „les in lesni proizvodi“: Svet je spremenil opredelitev, da bi pojasnil, da lesni proizvodi, pridobljeni iz lesa in lesnih proizvodov, ki so že bili dani na trg, niso vključeni v opredelitev. Komisija podpira te spremembe, ki so v skladu z njenim predlogom. Komisija lahko podpre tudi izjemo za reciklirane lesne proizvode; pripravljena je preučiti alternativne opredelitve recikliranih lesnih proizvodov.

Opredelitev pojma „dajanje na trg“: ta opredelitev je bila spremenjena, da bi vključevala tudi dobavo na osnovi komuniciranja na daljavo s sklicevanjem na Direktivo 97/7/ES Evropskega parlamenta in Sveta z dne 20. maja 1997 o varstvu potrošnikov glede sklepanja pogodb pri prodaji na daljavo .

Opredelitev pojma „veljavna zakonodaja“: opredelitev je bila razširjena, da bi bila skladnejša z opredelitvijo, uporabljeno v prostovoljnih sporazumih o partnerstvu FLEGT, in vključuje okoljsko zakonodajo, ki ureja gozdove, trgovinsko in carinsko zakonodajo, kar zadeva gozdarski sektor, in pravne pravice tretjih oseb v zvezi z uporabo in posestjo. Komisija ne nasprotuje tej spremembi, saj meni, da dopolnjuje njen predlog in ne vsebuje določenih spornih elementov sprememb, ki jih je predlagal Parlament, kot je vključitev zadevnega mednarodnega prava in socialne zakonodaje, npr. delovnega prava.

Sistem potrebne skrbnosti: prvotni predlog Komisije je bil pripravljen na novo, vendar Komisija kljub temu podpira to spremembo, saj pojasnjuje tri glavne elemente sistema potrebne skrbnosti: dostop do določenih informacij, postopek za oceno tveganja in postopek zmanjševanja tveganja. Svet je na seznam vključil štiri merila za oceno tveganja, ki se lahko dopolnijo z delegiranimi akti. Poleg tega je uvedel pojem zanemarljivega tveganja.

Nadzorne organizacije: Svet je uvedel razlikovanje med nadzornimi organizacijami, ki nameravajo opravljati dejavnost v eni državi članici, in tistimi, ki nameravajo dejavnost opravljati v več državah članicah. Svet meni, da bi morala Komisija priznati tiste organizacije, ki izvajajo dejavnosti v več državah članicah, medtem ko bi morali pristojni organi države članice priznati nadzorne organizacije, ki izvajajo dejavnosti le v zadevni državi članici. Komisija lahko sprejme spremembe Sveta, saj niso v nasprotju z načelom subsidiarnosti, in se strinja, da je primerno, da je odgovorna za priznanje nadzornih organizacij, če te nameravajo izvajati dejavnosti v več kot eni državi članici. Druga sprememba predloga Komisije zadeva uvedbo obveznosti, v skladu s katero morajo nadzorne organizacije pri izvajanju svoje funkcije pristojne organe obvestiti v primeru resnega ali ponavljajočega se neizpolnjevanja obveznosti s strani gospodarskih subjektov. Komisija meni, da bi bilo bolje, da se te določbe ne vključijo, in je že v svojem sporočilu o spremembah Parlamenta izrazila zaskrbljenost, da lahko takšne določbe kršijo načelo poklicne molčečnosti, zlasti v primeru organizacij v zasebnem sektorju, in posledično poslabšajo učinkovitost odnosov med gospodarskimi subjekti in nadzornimi organizacijami. Vendar pa Komisija ob upoštevanju dejstva, da je Svet omejil primere, o katerih je treba obvestiti pristojne organe, na primere resnega ali ponavljajočega se neizpolnjevanja obveznosti, ne nasprotuje tej spremembi.

Pregledi: Svet je skrajšal obdobje za hranjenje podatkov o pregledih z desetih na pet let. Svet je določil, da so informacije o pregledih na voljo vsem prosilcem v skladu z Direktivo 2003/4/ES Evropskega parlamenta in Sveta z dne 28. januarja 2003 o dostopu javnosti do informacij o okolju , medtem ko je Komisija v svojem predlogu predvidela, da bi moral biti javnosti na voljo le povzetek shranjenih podatkov. Komisija lahko te spremembe sprejme.

Sekundarna zakonodaja: določbe o komitologiji v predlogu Komisije so bile spremenjene zaradi začetka veljavnosti Lizbonske pogodbe. Komisija se lahko strinja z izbiro določb s strani Sveta, ki bi jih bilo treba spremeniti ali dopolniti z delegiranimi akti, in tistih, za katere bi bilo treba sprejeti izvedbene akte, da se zagotovi enotno izvajanje. Komisija ima resne pomisleke glede določenih določb, predvsem uvodne izjave, ki določa, da se Komisija „v pripravljalni fazi posvetuje s strokovnjaki, kakor se je zavezala v Sporočilu z dne 9. decembra 2009 o izvajanju člena 290 PDEU“, o čemer je Komisija sprejela izjavo v zapisniku Sveta (v Prilogi).

Področje uporabe proizvodov: Svet je sprejel več sprememb, ki vključujejo predvsem les in lesne proizvode, za katere veljajo obvezna trajnostna merila, in proizvode z oznako KN 4409. S področja uporabe je izključil naslednje: material za pakiranje, ki se uporablja izključno za podporo, zaščito ali prenašanje drugega proizvoda ter lesne proizvode, izdelane iz recikliranega lesa. Komisija je te spremembe sprejela. Komisija lahko med drugo obravnavo predlaga manjše tehnične prilagoditve priloge, predvsem zaradi zagotovitve njene skladnosti z zadnjo različico kombinirane nomenklature (Priloga I k Uredbi Sveta (EGS) št. 2658/87). Komisija bo preučila možnost prihodnje vključitve proizvodov iz Poglavja 49 kombinirane nomenklature (Priloga I k Uredbi Sveta (EGS) št. 2658/87), kot je navedla v svoji izjavi iz Priloge.

Vloga: Komisija je v predlogu predvidela, da bi se uredba začela uporabljati 24 mesecev po začetku veljavnosti. Svet je to obdobje podaljšal za 6 mesecev. Ta sprememba je sprejemljiva za Komisijo, saj se bo tako lahko obširno posvetovala z zainteresiranimi stranmi pri oblikovanju delegiranih in izvedbenih aktov.

SKLEP

Spremembe, ki jih je uvedel Svet, so skladne s ciljem, tj. čim bolj zmanjšati tveganje dajanja nezakonito posekanega lesa na trg, in dopolnjujejo predlog Komisije. Komisija zato lahko sprejme stališče Sveta.

PRILOGA

Izjave Komisije

1) Komisija se v povezavi s členoma 12 in 18 zavezuje, da bo za proizvode iz poglavja 49 Carinskega zakonika EU predložila oceno o trenutnih razmerah na trgu in gospodarskih razmerah v EU in na podlagi te ocene razmislila o morebitni vključitvi teh proizvodov na seznam proizvodov, ki je priložen tej uredbi.

Komisija si bo prizadevala spodbuditi gospodarske subjekte, naj spoštujejo zahteve iz te uredbe, pri čemer bo še posebej upoštevala položaj malih in srednje velikih podjetij/gospodarskih subjektov.

2) Komisija pozdravlja dogovor, ki ga je Svet dosegel o uredbi o dajanju na trg lesa in lesnih proizvodov.

Komisija se je v zvezi s tem seznanila z novo uvodno izjavo 24 o posvetovanju s strokovnjaki v pripravljalni fazi delegiranih aktov. Ob tem meni, da skupine strokovnjakov ne morejo imeti formalne institucionalne vloge in da določb glede sodelovanja strokovnjakov pri pripravi delegiranih aktov zato tudi ni mogoče vključiti v temeljne akte; v zvezi s tem se sklicuje na svoje sporočilo z dne 9. decembra 2009.

Komisija glede na dejstvo, da vsebina doseženega kompromisa na splošno izpolnjuje cilje predloga, ne bo nasprotovala skupnemu stališču Sveta, da bi tako omogočila napredek v zakonodajnem postopku in bi bila uredba pravočasno sprejeta. Pridržuje pa si pravico do ponovne razprave o navedeni uvodni izjavi v drugi obravnavi, v kateri bo upoštevala tudi mnenje Evropskega parlamenta o tej zadevi.